Juuni 2014

**Juuni 2014**, kroonika

2014. aasta juuni algas pühapäeval ja lõppes 30 ööpäeva pärast esmaspäeval.

## [[1. juuni]]

* Abhaasia president Aleksandr Ankvab teatas oma tagasiastumisest. Eelmisel päeval oli parlament presidendi volitused peatanud.
* El Salvadoris andis ametivande ja astus ametisse president Salvador Sánchez Cerén.
* Iisraeli peaminister Binyamin Netanyahu kutsus rahvusvahelist üldsust üles mitte tunnustama Palestiina uut rahvusliku ühtsuse valitsust, kus osaleb ka Iisraeli hävitamist sooviv islamiliikumine Ḩamās.
* Kamerunis vabastati kaks kuud varem röövitud kaks itaallasest katoliku preestrit ja üks kanadalasest katoliku nunn. Arvatavasti oli vaimulike röövimise taga islamiliikumine Boko Haram. Samal päeval teatasid Kameruni võimud ka 40 Boko Harami võitleja tapmisest riigi põhjaosas.
* Sloveenia president Borut Pahor kuulutas 13. juuliks välja ennetähtaegsed parlamendivalimised.
* Tai Rahvuslik Rahu ja Korra Nõukogu avaldas oma plaani Tai majanduse elavdamiseks. Muuhulgas näeb plaan ette piirhinnad kütusele, laenugarantiide andmise väikeettevõtetele ning erimajandustsoonide loomise Birma, Laose ja Malaisiaga piirnevatel aladel.
* Türgi 13 omavalitsuses toimus kohalike valimiste kordushääletus. Uus hääletus korraldati opositsioonierakondade nõudel, kes vaidlustasid 30. märtsil toimunud valimiste tulemuse mitmetes omavalitsustes.
* Ukraina kriis:
** Donetski rahvavabariigi võimud teatasid, et on vabastanud neli Euroopa Julgeoleku- ja Koostööorganisatsiooni vaatlejat, kelle seas oli ka üks eestlane. Tegelikult vaatlejaid ei vabastatud ja jäi ka selgusetuks, milline rühmitus neid üldse vangis hoiab.
** Kiievi Patriarhaadi Ukraina Õigeusu Kirik teatas, et Venemaa okupeeritud Krimmis rünnati ühte nende kogudust. Relvastatud mehed tungisid jumalateenistuse ajal kirikusse ning peksid läbi nii vaimulikud kui ka koguduseliikmed. Viimaste seas oli ka üks rase naine.
* Eestis Tallinnas Nõmmel toimus EELK Tallinna praostkonna vaimulik laulupäev.

## [[2. juuni]]

* Ameerika Ühendriikides Illinoisi osariigis Chicago South Side'i piirkonnas lasi kurjategija kohaliku aja järgi kell 20.05 pesumajas maha 6 inimest, nende seas 2 teismelist noorukit. Veel 1 inimene sai tulistamises haavata.
* Belgias Brüsselis algas NATO kaitseministrite kahepäevane kohtumine, mille keskseks teemaks on NATO sügisese tippkohtumise ettevalmistamine. Kohtumisel osaleb ka Eesti kaitseminister Sven Mikser.
* Hispaania peaminister Mariano Rajoy teatas, et kuningas Juan Carlos I loobub troonist kohe, kui parlament on vastu võtnud seda võimaldavad seadusemuudatused. Hiljem samal päeval teatas kuningas oma tagasiastumisest ka isiklikult.
* Indias moodustati Telangana osariik, mis oli enne osa Andhra Pradeshi osariigist.
* Liibüa peaminister Aḩmad Ma‘ītīq võttis politsei toetusel oma kontrolli alla valitsuse hoone, mida tema eelkäija Abd Allāh ath-Thanī oli keeldunud vabastamast, ja pidas seal oma valitsuskabineti esimese istungi.
* Palestiinas vannutati ametisse peaminister Rāmī Ḩamd Allāhi uus valitsuskabinet, milles osalevad nii erakonna Fataḩ kui ka islamiliikumise Ḩamās esindajad. Vaatamata Iisraeli protestidele teatas Ameerika Ühendriikide president Barack Obama, et on valmis uue valitsusega koostööd tegema ja seda ka rahaliselt toetama.
* Serbia peaminister Aleksandar Vučić nõudis Euroopa Julgeoleku- ja Koostööorganisatsioonilt avalikku vabandamist. Organisatsioon oli eelmisel nädalal kritiseerinud Serbias väidetavalt toimuvat veebilehtede tsenseeerimist, peaminister Vučić nimetas taolist kriitikat laimuks.
* Ukraina kriis:
** Luhanskis ründas kuni 500 miinipildujate, granaadiheitjate, automaatide ja muude relvadega relvastatud separatisti linna lõunaserval asuvat piirivalve juhtimiskeskust. Vähemalt 5 ründajat sai surma ja 8 haavata. Samuti sai kokkupõrkes vigastada üksteist piirivalvurit, neist neli raskelt. Hiljem kokkupõrked sama juhtimiskeskuse juures jätkusid.
** Luhanski haldushoones toimus plahvatus, milles hukkus kinnitamata andmetel vähemalt 7 inimest, teiste seas Luhanski rahvavabariigi tervishoiuminister.
* Eesti sotsiaalminister Helmen Kütt tutvus Narvas riskilastega tegelevate asutustega ning avas riskilastele mõeldud suvesupi projekti.
* Eestis algas seksuaalvähemuste solidaarsus- ja kultuurinädala ürituste programm Oma Maailma Avardamise Festival, mis toimub paralleelselt nii Tallinnas kui ka Tartus. Festivali toetavad mitmete välisriikide saatkonnad. 
* Eesti posti- ja logistikaettevõte Eesti Post võttis rahvusvaheliselt kasutusele kaubamärgi Omniva.

## [[3. juuni]]

* Ameerika Ühendriikide armee lahkus Manasi õhuväebaasist Kõrgõzstanis. Tegemist oli ainsa Ameerika Ühendriikide sõjaväebaasiga Kesk-Aasias ja 2013. aastal otsustas Kõrgõzstani parlament, et selle rendilepingut Ameerika Ühendriikidega enam ei pikendata.
* Euroopa Liit teatas valmidusest teha koostööd Palestiina valitsusega, tingimusel, et see on valmis liikuma Iisraeliga rahulepingu sõlmimise suunas.
* India pealinnas New Delhis hukkus liiklusõnnetuses peaminister Narendra Modi äsja ametisse astunud valitsuse regionaalarengu minister Gopinath Munde.
* Poolas Varssavis toimus Kesk- ja Ida-Euroopa riigijuhtide kohtumine, kus Eestit esindas president Toomas Hendrik Ilves. Kohtumisel osales ka Ameerika Ühendriikide president Barack Obama, kes kinnitas Ameerika Ühendriikide julgeolekugarantiisid Ida-Euroopa riikidele ja teatas valmisolekust suurendada Ameerika Ühendriikide sõjalist kohalolekut Euroopas.
* Soomes Turus toimus Läänemeremaade Nõukogu istung, kus Eestit esindas peaminister Taavi Rõivas.
* Süürias toimusid presidendivalimised. Valimised võitis senine president Bashār al-Asad, kes kogus 92,2% antud häältest. Valimisaktiivsus oli 73,4%.
* Tšehhi peaminister Bohuslav Sobotka teatas, et ei soovi oma riigi territooriumile võõrriikide vägede paigutamist ega näe mingit vajadust NATO sõjalise kohaloleku suurendamiseks Euroopas.
* Ukraina valitsus teatas, et ei kavatse riigi lääneosas elavale ungari vähemusele autonoomiat anda. Ukraina ungarlastele autonoomia andmist oli oma inauguratsioonikõnes nõudnud Ungari peaminister Viktor Orbán.
* Ukraina kriis:
** Slovjanski piiramine: Slovjanski linnas ja selle ümbruses puhkesid separatistide ja valitsusvägede vahel ägedad lahingud, kaasatud oli lennuvägi.
** Izjumist Slovjanskisse kulgeval teel sattus rünnaku alla Ukraina sõjaväekolonn; üks sõjaväelane sai surma ja seitseteist haavata. Kramatorski lähistel Semenivkas purustas armee separatistide rajatud teetõkked.
* Eesti justiitsminister Andres Anvelt tutvus Harku ja Murru ning Tartu vanglatega.
* Eesti põllumajandusminister Ivari Padar alustas kolmepäevast visiiti Ukrainas, kus ta kohtus oma Ukraina kolleegi Igor Švaikaga ning osales konverentsil "Ukraina ja Euroopa Liidu põllumajanduskaubanduse uued võimalused ja väljakutsed".
* Eesti sotsiaalminister Helmen Kütt alustas kahepäevast visiiti Stockholmis, et osaleda kehalise karistamise keelustamist käsitleval laste õiguste konverentsil.
* Eesti välisminister Urmas Paet alustas kahepäevast visiiti Poolas, kus ta kohtus oma Poola kolleegi Radosław Sikorskiga. 
* Eestis oli ühepäevasel visiidil Suurbritannia kaitseväe juhataja asetäitja kindral Stuart Peach.
* Eestis Muhu saarel algas Baltimaade regionaalministrite kahepäevane kohtumine, kus osales ka Eesti siseminister Hanno Pevkur.

## [[4. juuni]]

* Ameerika Ühendriikides California osariigi lõunaosas Imperiali linnas kukkus kohaliku aja järgi kell 16.20 alla sõjaväelennuk AV-8B Harrier. Lennuki piloot pääses õnnetusest vigastusteta. Õnnetuses sai kahjustada 8 elamut, kuid inimesed selles kannatada ei saanud.
* Belgias Brüsselis toimus maailma juhtivate tööstusriikide grupi G7 tippkohtumine. Algselt pidi tegemist olema Venemaal Sotšis toimuva G8 kohtumisega, kuid pärast Krimmi annekteerimist otsustati Venemaa kohtumiselt kõrvale jätta ja kohtumine üle viia mõnda teise riiki. Tippkohtumisel otsustati nõuda Venemaalt koostööd Ukraina kriisi lahendamiseks ja ähvardati vastasel korral laiendada Venemaa suhtes kehtestatud majandussanktsioone.
* Luksemburgis algas Euroopa Liidu justiits- ja siseministrite kolmepäevane kohtumine, kus Eestit esindasid justiitsminister Andres Anvelt ja siseminister Hanno Pevkur.
* Lõuna-Koreas toimusid kohalike omavalitsuste valimised.
* Saksamaa liidukantsler Angela Merkel kinnitas, et toetab Jean-Claude Junckeri kandidatuuri Euroopa Komisjoni presidendi ametikohale.
* Slovakkia peaminister Robert Fico teatas, et ei soovi Slovakkia territooriumile ühegi võõrriigi vägede paigutamist. 
* Ukraina kriis:
** Venemeelsed separatistid võtsid enda kontrolli alla Sverdlovskist ida suunas asuva Tšervonopartõzanski piiripunkti.
** Luhanski lõunaserval õnnestus venemeelsetel separatistidel hõivata kaks päeva rünnaku all olnud piirivalve juhtimiskeskus. 
** Donetski oblastis vallutasid Ukraina väed separatistidelt tagasi Krasnõi Lõmani linna.
* Eesti president Toomas Hendrik Ilves oli ühepäevasel töövisiidil Lätis, kus ta osales Riias filosoof Isaiah Berlini mälestuskonverentsil.
* XII Riigikogu võttis vastu Tallinna Tehnikaülikooli seaduse.

## [[5. juuni]]

* Ameerika Ühendriikides Seattle'i linnas lasi 26-aastane mees kristliku Seattle'i Vaikse Ookeani Ülikooli õppehoones maha 1 ja haavas 3 inimest. Teistel üliõpilastel õnnestus tulistaja kinni pidada ja politseile üle anda.
* Iraani põhjaosas toimunud reisi- ja kaubarongi kokkupõrkes hukkus vähemalt 10 ja sai veel vigastada mitukümmend inimest. Reisirongis oli õnnetuse ajal 340 reisijat.
* Itaalias Veneetsias algas XIV Veneetsia arhitektuuribiennaal, kus Eestit esindab Johanna Jõekalda, Johan Tali ja Siim Tuksami kureeritud ekspositsioon "Vaba ruum". Biennaali avamisel osales ka Eesti kultuuriministeeriumi arhitektuurinõunik Yoko Alender. Publikule avatakse biennaal kaks päeva hiljem, 7. juunil.
* Lätis Siguldas toimus Baltimaade haridus- ja teadusministrite kohtumine, kus osales ka Eesti haridus- ja teadusminister Jevgeni Ossinovski.
* Mali võimud teatasid, et kehtestavad riigis tuareegidega jätkuva kodusõja tõttu kohustusliku kaitseväeteenistuse, mille on kohustatud läbima kõik mehed ja naised vanuses 18–35 eluaastat.

* Uus-Kaledoonia valitsuse presidendiks valiti Cynthia Ligeard.
* Venemaa president Vladimir Putin rahuldas Peterburi kuberneri Georgi Poltavtšenko tagasiastumispalve ja määras ta kuni valimisteni kuberneri kohusetäitjaks.
* Eesti suursaadik Saksamaal Kaja Tael avas Bremenis Eesti aukonsulaadi, kus aukonsulina alustas tööd Til Julius Niels Eberhard Assmann.
* Eesti president Toomas Hendrik Ilves alustas ametlikku visiiti Poolas Wrocławis, et osaleda Wrocławi Globaalsel Foorumil ja võtta vastu Atlandi Nõukogu Vabaduse auhind.
* Eesti valitsus kinnitas alates 14. juulist sotsiaalministeeriumi kantsleriks Marika Priske ning majandus- ja kommunikatsiooniministeeriumi kantsleriks Merike Saksa.

## [[6. juuni]]

* Afganistanis korraldati atentaat presidendikandidaat ‘Abdullāh ‘Abdullāhile. Hotelli ees, kus toimus tema valimisüritus, plahvatas kaks pommi. Kandidaat pääses rünnakust vigastusteta, hukkus 6 ja sai vigastada 22 inimest.
* Ameerika Ühendriikides Wisconsini osariigis tunnistas föderaalne ringkonnakohtunik Barbara Crabb Ameerika Ühendriikide põhiseadusega vastuolus olevaks osariigi kehtestatud keelu samasooliste abielule. Kohtuniku otsus jõustus kohe.
* Hispaanias Barcelonas NauART galeriis avati Eesti kunstnike näitus "The Hypnotist Collector", kus on esindatud Jaanus Samma, Marge Monko, Eva Seppingu, Katarina Meisteri, Kristina Normani, Erki Kasemetsa, Varvara Guljajeva ja Mar Canet' tööd. Näitus kestab 29. juunini.
* Hispaania valitsus kiitis heaks seaduseelnõu, mis vastuvõtmise korral lubab 1492. aastal Hispaaniast välja kihutatud sefardi juutide järeltulijatel saada Hispaania kodakondsuse oma senisest kodakondsusest loobumata.
* Prantsusmaal osalesid Teises maailmasõjas võidelnud riikide riigijuhid üritustel, millega mälestati 70 aasta möödumist Normandia dessandist.
* Rahvusvahelise Valuutafondi president Christine Lagarde teatas, et ei ole huvitatud kandideerimisest Euroopa Komisjoni presidendi ametikohale.
* Soomes astus ametisse uus rahandusminister Antti Rinne.
* Ukraina kriis:
** Slovjanski venemeelsed separatistid tulistasid alla Ukraina õhujõudude transpordilennuki An-26.
** Ukraina armee tõi Kramatorski ja Slovjanski kaitseks välja tankid T-64.
* Ungaris astus ametisse peaminister Viktor Orbáni uus valitsuskabinet.
* Venemaa president Vladimir Putin rahuldas Samara oblasti kuberneri Nikolai Merkuškini tagasiastumispalve ja nimetas ta kuni valimisteni kuberneri kohusetäitjaks.
* Eestis Tallinnas Energia Avastuskeskuses toimus peaminister Taavi Rõivase ja vabaühenduste avalik kohtumine avatud valitsemise partnerluse tegevuskava teemadel.
* Pärnu kontserdimajas toimus liikumisaasta puhul konverents "Liikudes tervise heaks", mille avas minister Urmas Kruuse.
* Järvamaal Albu vallas toimus Kaitseliidu Järva maleva luurevõistlus.

## [[7. juuni]]

* Iisraeli presidendikandidaat Binyamin Ben-Eliezer teatas, et loobub kandideerimast presidendivalimistel.
* Iraagi pealinnas Bagdadis toimunud autopommiplahvatustest hukkus kokku 60 inimest. Riigi lääneosas ründasid islamistlikud võitlejad Ar-Ramādī linnas asuvat Anbari Ülikooli ja hõivasid selle kampuse.
* Ukraina kriis:
** Ukrainas astus ametisse president Petro Porošenko. Mitmete teiste riigijuhtide kõrval osales tema inauguratsioonitseremoonial ka Eesti peaminister Taavi Rõivas.
** Venemeelsed separatistid alustasid õhtul rünnakuid Luhanski lennujaamale. Tulevahetus jätkus ka järgmisel päeval.
** Venemaa president Vladimir Putin andis Föderaalsele Julgeolekuteenistusele korralduse tõhustada kontrolli Ukraina-Venemaa piiril, et takistada illegaalseid piiriületusi.
* Tallinnas Rahvusooperis Estonia tähistati "Traviata" etendusega dirigent Eri Klasi 75. sünnipäeva.
* Tallinnas Männiku lasketiirus toimusid Kaitseliidu karikavõistlused laskmises.
* Ida-Virumaal Narva lähistel Riigikülas avati 1919. aastal toimunud Riigiküla lahingu taastatud mälestusmärk.

## [[8. juuni]]

* Ameerika Ühendriikides Nevada osariigis Las Vegases tapsid mees ja naine kaks politseinikku ning haavasid surmavalt ühte tsiviilisikut. Seejärel pidasid nad tulevahetust neid jälitanud politseinikega ja sooritasid lõpuks enesetapu. Mõrvarite motiivid jäid selgusetuks.
* Austria äärmusrahvusliku erakonna Austria Vabaduspartei esimees Heinz-Christian Strache teatas, et kavatseb kandideerida 2015. aastal Viini linnapeaks.
* Bulgaaria peaminister Plamen Orešarski teatas, et Bulgaaria on otsustanud pärast konsultatsioone Euroopa Komisjoniga peatada Venemaalt lähtuva gaasitrassi South Stream ehitustööd.
* Egiptuse pealinnas Kairos vannutati ametisse president ‘Abd al-Fattāḩ Ḩalīl as-Sīsī.
* Hispaanias Baski autonoomses piirkonnas moodustasid inimesed 123 km pikkuse inimketi, millega avaldasid toetust kavale korraldada Baskimaa iseseisvumiseks rahvahääletus.
* Kosovos toimusid parlamendivalimised. Valimised võitis valitsev Kosovo Demokraatlik Partei.
* Lõuna-Osseetias toimusid parlamendivalimised. Valimised võitis erakond Ühtne Osseetia, mis sai 43,1% valijate häältest ja 34-kohalises parlamendis 20 kohta. Valimisaktiivsus oli 60,1%.
* Pakistanis Karachis ründasid õhtul islamiliikumise Ţālebān võitlejad Jinnah' rahvusvahelist lennujaama. Öö läbi kestnud lahingus islamistide ja julgeolekujõudude vahel hukkus vähemalt 34 inimest.
* Tai sõjaväeline valitsus tõi meeleavalduste vältimiseks pealinna Bangkoki tänavatele 6000 sõdurit ja politseinikku.
* Vatikanis kohtusid Iisraeli president Shim'on Peres ja Palestiina president Maḩmūd ‘Abbās. Kohtumist vahendas paavst Franciscus.
* Eestis Tallinnas Kadrioru pargis toimus vähihaigete laste toetuseks korraldatud pardiralli, millega koguti üle 65 000 euro annetusi.
* Palmse mõisas toimusid dirigent Eri Klasi 75. sünnipäeva kontserdid.

## [[9. juuni]]

* Afganistani lõunaosas hukkus 5 Ameerika Ühendriikide sõdurit. Sõdurid said surma õnnetuses, kus neid tabas Ameerika Ühendriikide õhujõudude lennukilt heidetud pomm.
* Egiptuse uus president ‘Abd al-Fattāḩ Ḩalīl as-Sīsī nimetas uuesti peaministriks senini seda ametit pidanud Ibrāhīm Maḩlabi.
* Guinea peamised opositsioonierakonnad peatasid oma osalemise parlamendi töös ja lubasid alustada tänavarahutuste organiseerimist. Opositsiooni pahameele põhjustasid valitsuse venitused kohalike valimiste korraldamisel.
* Iraani president Ḩasan Rūḩānī külastas Türgit, et arutada Türgi võimudega Süüria kodusõja ning Türgi-Iraani kaubandussuhetega seonduvat.
* Kreeka peaminister Antónis Samarás vabastas ametist rahandusminister Giánnis Stournárase ja nimetas tema asemel rahandusministriks Gkíkas Hardoúvelise.
* Liibanoni parlamendis toimus presidendivalimiste kuues voor, mis kukkus samuti läbi. Presidendivalimiste seitsmes voor määrati 18. juunile.
* Liibüa ülemkohus kuulutas 4. mail parlamendis toimunud peaministri valimised põhiseadusega vastuolus olevaks, tagandades sellega ametist peaminister Aḩmad Ma‘ītīqi ja ennistades ametisse eelmise peaministri Abd Allāh ath-Thanī.
* Venemaa välisminister Sergei Lavrov alustas kahepäevast ametlikku visiiti Soomes.
* Eestis valis XII Riigikogu kultuurikomisjon esimeheks tagasi Reformierakonna liikme Lauri Luige ja komisjoni aseesimeheks hiljuti komisjoni liikmeks saanud Keskerakonna esindaja Eldar Efendijevi.
* Eesti president Toomas Hendrik Ilves alustas kahepäevast töövisiiti Tšehhis, et osaleda Prahas toimunud Aspeni Instituudi iga-aastasel konverentsil "The Big Bang: 25 Years Since the Annus Mirabilis".

## [[10. juuni]]

* Ameerika Ühendriikides Oregoni osariigis Portlandi äärelinnas Troutdale'is asuvas Reynoldsi Keskkoolis toimus koolitulistamine. Teismeline tulistaja tappis ühe õpilase ja haavas kehalise kasvatuse õpetajat, enne kui sooritas ise kooli tualettruumis enesetapu.
* Ameerika Ühendriikides Virginia osariigis toimunud Vabariikliku Partei eelvalimistel kaotas Esindajatekoja enamuse liider Eric Cantor nn Tea Party liikumist esindavale majandusõppejõule David Bratile, jäädes sellega ilma võimalusest Esindajatekotta tagasi kandideerida.
* Iisraeli Knessetis toimusid presidendivalimised. Valimiste esimesest voorust pääsesid edasi Reuven Rivlin 44 häälega ja Me'ir Shitrit 31 häälega. Teises voorus valiti presidendiks Rivlin, kes sai 63 häält Shitriti 53 hääle vastu.
* Iraagis langes äärmusislamistide organisatsiooni Iraagi ja Levandi Islamiriik kontrolli alla riigi üks suuremaid linnu Mosul. Iraagi peaminister Nūrī al-Mālikī pöördus seoses toimunuga parlamendi poole palvega kuulutada välja eriolukord.
* Lõuna-Korea president Park Geun-hye nimetas peaministrikandidaadiks Moon Chang-keuki.
* Lõuna-Korea pealinnas Seoulis algas kohtuprotsess parvlaeva Sewol 15 meeskonnaliikme üle. Parvlaeva uppumisel 16. aprillil hukkus üle 300 inimese, enamik neist keskkooliõpilased. Meeskonnaliikmete vastu on esitatud mitmeid süüdistusi hooletusest kuni mõrvani.
* Lätis Ādaži polügoonil avati rahvusvaheline sõjaline õppus Saber Strike. Õppus toimub paralleelselt Lätis, Leedus ja Eestis, sellel osalevad 4700 sõjaväelast 10 riigist, sealhulgas ka Ameerika Ühendriikidest.
* Pakistanis ründasid islamiliikumise Ţālebān võitlejad Jinnah' rahvusvahelise lennujaama lähedal asuvat julgeolekuakadeemiat. Inimesed rünnakus kannatada ei saanud.
* Türgi võimud teatasid, et Iraagis on röövitud 28 Türgi veoautojuhti.
* Ukraina kriis:
** Öösel toimunud umbes kolmetunnises venemeelsete separatistide rünnakus Kramatorski sõjalennuväljale sai Ukraina võimude andmetel surma ligikaudu 40 separatistlikku võitlejat.
** Ukraina president Petro Porošenko andis korralduse humanitaarkoridoride moodustamiseks Ida-Ukrainas, mis looksid vajalikud tingimused tsiviilisikutele, kes soovivad konfliktipiirkondadest lahkuda
* Eesti peaminister Taavi Rõivas oli ringsõidul Pärnu maakonnas.
* XII Riigikogu õiguskomisjon saatis esimesele lugemisele ühiskonnas laialdase debati põhjustanud kooseluseaduse eelnõu. Eelnõu poolt hääletas 5, vastu oli 3 ja erapooletuks jäi 1 komisjoni liige.

## [[11. juuni]]

* Hispaania parlament kiitis heaks seadusemuudatused, mis võimaldavad kuningas Juan Carlos I oma poja kasuks troonist loobuda.
* Iraagis vallutasid äärmusrühmituse Iraagi ja Levandi Islamiriik võitlejad endise diktaatori Şaddām Ḩusayni kodulinna Tikrīti.
* Türgi teatas, et kutsub seoses 80 Türgi kodaniku vangistamisega Iraagi islamistlike võitlejate poolt kokku NATO erakorralise kohtumise. 
* Ukraina kriis:
** Ukraina president Petro Porošenko teatas, et on valmis alustama läbirääkimisi riigi idaosas tegutsevate venemeelsete separatistidega, kuid ainult tingimusel, et viimased loobuvad relvadest ja relvastatud vastupanust.
** Venemeelsed separatistid korraldasid järjekordse rünnaku Luhanski lennujaamale. Lennuvälja kaitsvate dessantväelase seas kaotusi polnud, ründajate kaotused on teadmata.
** ITAR-TASSi teatel pöördus separatistide niinimetatud Luhanski rahvavabariik Venemaa ja veel 14 riigi poole palvega tunnustada nende iseseisvust.
* Eesti põllumajandusminister Ivari Padar on töövisiidil Soomes, kus kohtub oma kolleegi Jari Koskisega.
* Eesti president Toomas Hendrik Ilves alustas kolmepäevast töövisiiti Itaalias, et osaleda Roomas Euroopa Välissuhete Nõukogu iga-aastasel kohtumisel.
* Saare maakonnas kinnitasid Kaarma, Kärla ja Lümanda valla volikogud kolme valla ühinemisotsuse. Nende ühinemisel tekib Saare maakonna suurim haldusüksus, mis hakkab kandma Saaremaa valla nime.

## [[12. juuni]]

* Antiguas ja Barbudas toimusid parlamendivalimised. Valimised võitis Antigua Tööpartei, mis sai 17-kohalises parlamendis 14 kohta.
* Belgias Brüsselis toimus Euroopa Liidu keskkonnaministrite kohtumine, kus osales ka Eesti keskkonnaminister Keit Pentus-Rosimannus.
* Brasiilias algasid 13. juulini kestvad 2014. aasta jalgpalli maailmameistrivõistlused. Mängu avakohtumises võitis Brasiilia Horvaatiat tulemusega 3:1.
* Brasiilias São Paulos ja Rio de Janeiros toimusid enne jalgpalli maailmameistrivõistluste algust meeleavaldused, millega protesteeriti inimeste viletsate elutingimuste ja maailmameistrivõistlusteks tehtud hiiglaslike kulutuste vastu. São Paulos muutus meeleavaldus vägivaldseks, politsei kasutas meeleavaldajate laialiajamiseks pisargaasi ja kummikuule.
* Iraagis võtsid autonoomse Kurdistani üksused valitsusvägede ja islamistide kokkupõrkeid ära kasutades oma kontrolli alla Kirkūki linna.
* Jamaica valitsus teatas kavast dekriminaliseerida marihuaana omamine ja kasutamine isiklikuks otstarbeks ning religioossetel eesmärkidel. 
* Kanadas Ontario provintsis toimusid kohaliku parlamendi valimised. Valimised võitis Ontario Liberaalne Partei, mis sai 38,6% antud häältest 59 kohta 107-liikmelises parlamendis. 
* Pakistani kohus andis valitsusele korralduse tühistada riigi endise presidendi Pervez Musharrafi reisikeeld.
* Rahvusvaheline Kriminaalkohus teatas, et kavatseb Elevandiluuranniku endise presidendi Laurent Gbagbo üle kohut mõista pärast tema 2010. aasta valimiskaotust vallandunud vägivalla ja selle käigus toime pandud inimsusvastaste kuritegude eest.
* Ukraina kriis:
** Ukraina president Petro Porošenko ja Venemaa president Vladimir Putin pidasid oma esimese telefonivestluse.
** Ukraina siseministri Arsen Avakovi teatel sisenes mässuliste kontrollitava kontrollpunkti kaudu üle Venemaa piiri Luhanski oblastisse kolm Venemaa tanki ja soomustehnika.
** Donetskis tehti järjekordne atentaat ühele Donetski rahvavabariigi liidritest Deniss Pušõlinile. Hilisõhtul lasti õhku Pušõlinile kuuluv sõiduk, plahvatuses hukku kaks ja sai vigastada veel kaks inimest, Pušõlin ise ei viibinud sõidukis.
** Venemaa riiklik gaasiettevõte Gazprom teatas, et kui Ukraina ei ole tasunud 16. juuniks oma võlgnevust maagaasi eest, peatab Gazprom gaasitarned Ukrainale.
** Euroopa Komisjoni president José Manuel Durão Barroso teatas telefonivestluses Ukraina presidendi Petro Porošenkoga, et Euroopa Liit on valmis allkirjastama assotsiatsioonilepingu Ukrainaga Brüsselis 27. juunil.
* Venemaa kaitsejõud alustasid vastuseks NATO suurõppusele Saber Strike sõjaväeõppusi Kaliningradi oblastis.
* Eesti valitsus otsustas välja kuulutada riigihanke saarte laevaühenduse teenindamiseks alates 2016. aastast. Kui eelmise valitsuse majandus- ja kommunikatsiooniminister Juhan Parts soovis lasta riigil tellida ühenduse pidamiseks vajalikud laevad, siis uus valitsus otsustas leida liinidele operaatori, kellel oleks olemas oma laevad ning riigile laevade tellimise kohustust mitte võtta.
* Tallinnas toimus advokatuuri 95. aastapäevale puhul konverents "Inimene e-riigis", kus osales ka justiitsminister Andres Anvelt.

## [[13. juuni]]

* Antigua ja Barbuda peaministrina vannutati ametisse Gaston Browne.
* Horvaatia ülemkohus kinnitas madalamas kohtuastmes langetatud otsuse, millega endine peaminister Ivo Sanader mõisteti süüdi altkäemaksu võtmises. Sanaderile määratud vanglakaristust vähendas ülemkohus siiski 10 aastalt 8 aastale ja 6 kuule.
* Tai sõjaväevõimud tühistasid riigis kehtinud öise komandanditunni ja lubasid hiljemalt augustiks 2014 ametisse nimetada ajutise tsiviilvalitsuse.
* Ukraina kriis:
** Ukraina valitsusväed vallutasid venemeelsete separatistide käest tagasi Mariupoli linna.
** Donetski rahvavabariigi üks juhte Deniss Pušõlin kinnitas, et nende valduses on mitu tanki, kuid keeldus kommenteerimast tankide päritolu.
* Eesti justiitsminister Andres Anvelt osales Tartu avavangla nurgakivi panekul.

## [[14. juuni]]

* Afganistanis toimus presidendivalimiste teine voor.
* Ameerika Ühendriikide kaitseminister Chuck Hagel saatis Pärsia lahele lennukikandja USS George H. W. Bush, et vajaduse korral osutada Iraagi valitsusele sõjalist abi võitluses äärmusislamistide vastu.
* Soome Rahvuslik Koonderakond valis uueks esimeheks väliskaubandus- ja Euroopa Liidu asjade ministri Alexander Stubbi.
* Ukraina kriis:
** Iljušin Il-76 allatulistamine: venemeelsed separatistid tulistasid öösel Luhanski lähistel alla valitsusvägede transpordilennuki Il-76. Vägesid ja varustust vedav lennuk oli maandumas linna lennuväljale. Hukkus 49 pardal olnud inimest. Tegemist on tõenäoliselt suurima inimkaotusega, mida valitsusväed on kriisi ajal ühes rünnakus kandnud. President Petro Porošenko kuulutas 15. juuni leinapäevaks.
** Lennuõnnetusest teada saanud meeleavaldajad ründasid Kiievis Venemaa saatkonda, purustati saatkonna aknaid ja autosid, saatkonnalt rebiti maha Venemaa lipp.
** Ukraina piirivalveteenistuse teatel hukkus Mariupoli lähistel toimunud rünnakus viis piirivalvurit, seitse sai haavata.

## [[15. juuni]]

* Colombias toimus presidendivalimiste teine voor. Valimised võitis 53,1% häältega ametis olev president Juan Manuel Santos, tema rivaal Óscar Iván Zuluaga pälvis 46,9% valijate toetuse. Valimisaktiivsus oli 47,9%.
* India peaminister Narendra Modi alustas oma esimest välisvisiiti, külastades India naaberriiki Bhutani.
* Keenias Mpeketoni rannikulinnas korraldas äärmuslik islamiliikumine Al-Shabaab rünnaku hotellidele, pankadele, politseijaoskonnale ja videosaalidele, kuhu inimesed olid kogunenud vaatama jalgpalli maailmameistrivõistlusi. Kokku tapeti vähemalt 50 inimest.
* Slovakkias astus ametisse president Andrej Kiska.
* Venemaal Krasnojarski krais Atšinskis toimus naftatöötlemistehases plahvatus ja sellest sai omakorda alguse tulekahju, mis õnnestus kontrolli alla saada veidi enam kui ühe tunniga. Õnnetuses hukkus 6 inimest, veel 7 inimest vajas saadud põletushaavade tõttu haiglaravi.
* Tallinnas Telliskivi Loomelinnakus toimus Tallinna Tänavatoidufestival, millel osales ka Eesti põllumajandusminister Ivari Padar.

## [[16. juuni]]

* Ameerika Ühendriigid teatasid, et saadavad Iraagi pealinna Bagdadi 275 sõdurit, kelle ülesandeks on tagada sealsete Ameerika Ühendriikide diplomaatide julgeolekut.
* Ukraina kriis:
** Venemaa riiklik gaasikompanii Gazprom vähendas gaasitarneid Ukraina riiklikule gaasikompaniile Naftogaz ja teatas, et edaspidi tarnitakse Ukrainale maagaasi ainult ettemaksu korral. Gazpromi andmetel võlgneb Naftogaz neile maagaasi eest ligi 4,5 miljardit USA dollarit.
* Venezuelas toimus raske bussiõnnetus, kui Barquisimetost pealinna Caracasesse teel olnud buss sõitis teelt välja ja põrkas kokku puuga. Hukkus 20 inimest ja veel 10 inimest sai vigastada.
* Eesti majandus- ja kommunikatsiooniminister Urve Palo alustas kahepäevast visiiti Valga maakonnas.
* Eesti rahandusminister Jürgen Ligi viibis ühepäevasel visiidil Stockholmis, kohtudes seal Rootsi ettevõtjatega.
* Eesti põllumajandusminister Ivari Padar osales Luksemburgis toimunud Euroopa Liidu kalandus- ja põllumajandusministrite kohtumisel.
* Tallinnas algas Saksamaa välisministri Frank-Walter Steinmeieri, Eesti välisministri Urmas Paeti, Läti välisministri Edgars Rinkēvičsi ja Leedu välisministri Linas Linkevičiuse kahepäevane kohtumine. Kohtumise keskseks teemaks oli Ukraina kriis ja selle lahendamine.
* XII Riigikogu Euroopa Liidu asjade komisjoni esimeheks valiti Reformierakonna liige Kalle Palling, komisjoni aseesimehena jätkas tööd sotsiaaldemokraat Marianne Mikko. Valimised olid vajalikud seoses komisjoni senise esimehe Arto Aasa asumisega Riigikogu majanduskomisjoni esimehe ametikohale.
* Eesti Reformierakonna liige, ettevõtja ja endine tipp-poliitik Meelis Atonen teatas, et lahkub protestiks valitsuse otsuse vastu anda võimalus Vjatšeslav Leedo firmadele jätkata laevaühenduse korraldamist mandri ja saarte vahel kõigist riigifirmade nõukogudest, kuhu ta kuulub.
* Tallinna Sadama nõukogu valis Neinar Seli asemel esimeheks Remo Holsmeri.
* Paide linnavolikogu avaldas umbusaldust linnapeale Alo Aasmale ja volikogu esimehele Kersti Sarapuule. Uue koalitsiooni moodustasid Eesti Reformierakond ning Erakond Isamaa ja Res Publica Liit (IRL), linnapeaks valiti IRLi liige Priit Värk ja linnavolikogu esimeheks Reformierakonna liige Tarmo Alt.

## [[17. juuni]]

* Aafrika Liit taastas Egiptuse ja Guinea-Bissau liikmestaatuse organisatsioonis, mis oli peatatud seoses nendes riikides toimunud riigipööretega.
* Austria pealinnas Viinis algas Iraani tuumaprogrammi üle peetavate rahvusvaheliste läbirääkimiste viies voor.
* Egiptuses astus ametisse peaminister Ibrāhīm Maḩlabi uus valitsuskabinet.
* Suurbritannia välisminister William Hague teatas, et Suurbritannia kavatseb taasavada oma suursaatkonna Iraani pealinnas Teheranis. Saatkond suleti novembris 2011, kui meeleavaldajad tungisid saatkonnahoonesse ja rüüstasid selle.
* Ukraina kriis:
** Venemaa president Vladimir Putin ja Ukraina president Petro Porošenko pidasid oma teise telefonivestluse, milles arutasid võimalusi Ida-Ukrainas relvarahu kehtestamiseks.
** Ukraina keskosas toimus kohaliku aja järgi kell 14.20 Venemaalt Euroopasse kulgeval gaasitrassil plahvatus. Inimesed plahvatuses vigastada ei saanud, ka ei häirinud see oluliselt gaasitarneid, sest trass on dubleeritud. Ukraina võimud ei välistanud, et tegemist võis olla terroriaktiga Ukraina gaasitranspordisüsteemi vastu.
* Eesti poliitik, Euroopa Komisjoni asepresident Siim Kallas vihjas Soome majanduslehele Kauppalehti antud intervjuus, et kaalub oma poliitilise karjääri lõpetamist.
* XII Riigikogu nimetas alates 1. septembrist pensionile läinud kohtuniku Lea Laarmaa asemel Riigikohtu liikmeks Malle Seppiku.
* Eesti Reformierakonna liige Vilja Savisaar-Toomast teatas, et loobub Riigikogu asendusliikme kohast. Savisaar-Toomast oleks Riigikokku pääsenud Euroopa Parlamenti valitud Yana Toomi asendusliikmena, kuid olles vahepeal astunud Keskerakonnast Reformierakonda, ei pidanud Savisaar-Toomast Keskerakonna mandaadi alusel tööleasumist eetiliseks.
* Tallinna Linnavolikogu erakorralisel istungil kukkus läbi järjekordne umbusaldusavaldus linnapea Edgar Savisaarele.

## [[18. juuni]]

* Afganistani presidendikandidaat ‘Abdullāh ‘Abdullāh kutsus laialdaste valimispettuste tõttu presidendivalimiste teises voorus valimiskomisjone üles lõpetama häälte lugemine. 
* Ameerika Ühendriigid kinnitasid, et Iraak on palunud neilt abi õhurünnakute korraldamiseks suurt edu saavutanud äärmusliku islamiliikumise Iraagi ja Levandi Islamiriik võitlejate vastu.
* Hispaania kuningas Juan Carlos I allkirjastas troonist loobumise seaduse, millega avas tee troonile oma pojale Felipele.
* Jaapani parlament kriminaliseeris Majanduskoostöö ja Arengu Organisatsiooni viimase liikmesriigina lapsporno omamise.
* Liibanoni parlamendis ebaõnnestus presidendivalimiste seitsmes voor. Valimiste kaheksas voor määrati 2. juulile.
* Malaisia läänerannikul läks põhja ülekoormatud laev, mille reisijateks olid ilmselt illegaalsed immigrandid Indoneesiast. 3 inimest hukkus ja 34 jäi kadunuks, kõik õnnetusest eluga pääsenud 60 inimest võeti immigratsiooniametnike poolt vahi alla.
* Türgis mõistis kohus 1980. aasta riigipöörde korraldamise eest eluks ajaks vangi riigi endise presidendi kindral Kenan Evreni.
* Ukraina kriis:
** Ukraina president Petro Porošenko nimetas riigi välisministriks Pavlo Klimkini, kes astus ametisse järgmisel päeval.
** Pärast eelmisel päeval toimunud telefonivestlust Venemaa presidendi Vladimir Putiniga teatas president Petro Porošenko lühiajalise vaherahu kehtestamisest, mille jooksul saaksid valitsusvastased kas relvad maha panna või naasta Venemaale. Venemeelsed separatistid teatasid vastuseks, et ei nõustu vaherahuga.
** Donetski oblastis Jampili küla juures puhkes suurem lahing, kui varem Krasnõi Lõmanis positsioonidel olnud valitsusvastased püüdsid tungida läbi armee piiramisrõnga ja põgeneda Siverski poole. Ukraina kaitseministeerium teatas 12 sõduri hukkumisest, separatistide kaotuste kohta usaldusväärsed andmed puuduvad.
* Eesti peaminister Taavi Rõivas oli töövisiidil Suurbritannias, kus ta osales Londonis toimuval konverentsil "Margaret Thatcher Conference on Liberty", kohtus Suurbritannia peaministri David Cameroniga ja Suurbritannias tegutsevate Eesti ettevõtjatega.
* Eestisse saabus kahepäevasele visiidile Suurbritannia maaväe ülem kindral Peter Wall, kes kohtus siin kaitseminister Sven Mikseri ja kaitseväe juhataja Riho Terrasega.
* XII Riigikogu asendusliikmetena andsid ametivande Reformierakonna liikned Kalev Kallemets ja Andre Sepp.
* XII Riigikogu võttis ööistungil vastu Vabariigi Valitsuse seaduse muudatused, millega muudeti valitsuskabineti moodustamine paindlikumaks, võimaldati ministrite vastutusalasid hõlpsamalt ümber jagada ja muudeti võimalikuks praeguses koalitsioonileppes ette nähtud ministrite ametinimetuste ametlik kasutusele võtmine.

## [[19. juuni]]

* Ameerika Ühendriikides jõudsid New Yorgi osariigi senat ja kuberner Andrew Cuomo kokkuleppele meditsiinilise marihuaana legaliseerimises.
* Ameerika Ühendriikide võimud kehtestasid homoseksuaalseid inimesi diskrimineeriva seadustiku tõttu Ugandale mitmesugused sanktsioonid. Piirati riigile majandusabi andmist, tühistati koostöös Ugandaga toimuma pidanud regionaalsed sõjaväeõppused ja kehtestati viisapiirangud ugandalastele, keda peetakse vastutavaks inimõiguste rikkumise eest.
* Brasiilia suurimas linnas São Paulos puhkesid pärast Inglismaa-Uruguay jalgpallimatši vägivaldsed tänavarahutused, mis ei olnud seotud jalgpalli, vaid riigis maad võtnud sotsiaalsete pingetega. Meeleavaldajad süütasid autosid ja ründasid pangakontoreid, politsei kasutas nende laialiajamiseks pisargaasi.
* Bulgaariat tabasid tugevad vihmad, mis tõid riigi mitmes piirkonnas kaasa üleujutusi. Kõige enam sai kannatada Varna linn, mille ühes äärelinnas hukkus üleujutustes 10 inimest.
* Hispaanias asus oma isa Juan Carlos I tagasiastumise tõttu troonile Astuuria prints Felipe, kellest sai kuningas Felipe VI.
* Luksemburgis algas Euroopa Liidu ja euroala rahandusministrite kahepäevane kohtumine, millel Eestit esindas rahandusminister Jürgen Ligi.
* Makedoonia parlament kinnitas ametisse peaminister Nikola Gruevski uue valitsuskabineti.
* Ukraina kriis:
** Ukraina president Petro Porošenko kinnitas, et allkirjastab assotsiatsioonilepingu Euroopa Liiduga 27. juunil.
* Eesti peaminister Taavi Rõivas alustas kahepäevast töövisiiti Saksamaal. Esimesel päeval avas ta Leipzigis Eesti aukonsulaadi ja kohtus Saksimaa peaministri Stanislaw Tillichiga. Teisel päeval kohtus ta Berliinis Saksamaa liidukantsleri Angela Merkeliga.
* Eesti kaitseminister Sven Mikser oli ühepäevasel töövisiidil Rootsis, kus ta kohtus Rootsi kaitseministri Karin Enströmiga.
* Eesti välisminister Urmas Paet kinnitas ametlikult, et Eesti toetab Jean-Claude Junckeri kandidatuuri Euroopa Komisjoni presidendi ametikohale.
* XII Riigikogu otsustas ööistungil lõpetada kooseluseaduse esimese lugemise ja saata selle teisele lugemisele. Isamaa ja Res Publica Liidu ettepanek seaduseelnõu tagasi lükata kukkus läbi häältega 32:45.
* XII Riigikogu võttis ööistungil vastu peretoetuste ja muude seaduste muutmise seaduse, millega suurendati alates 1. jaanuarist 2015 oluliselt lapsetoetusi: esimese ja teise lapse eest makstav toetus tõusis 45 euroni, kolmanda ja iga järgneva lapse toetus 100 euroni, vajaduspõhine lapsetoetus suurenes kolm korda ja hakkab olema 90 eurot kuus.
* Moskva Patriarhaadi Eesti Õigeusu Kirik tähistas oma eestseisja, Tallinna ja kogu Eesti metropoliidi Korneliuse 90. sünnipäeva. Metropoliiti õnnitles ka siseminister Hanno Pevkur.

## [[20. juuni]]

* Luksemburgis toimunud euroala rahandusministrite kohtumisel otsustati toetada Leedu üleminekut eurole 1. jaanuarist 2015.
* Hongkongis toimus referendum demokraatia ulatuslikumaks rakendamiseks piirkonnas, millel osales üle 600 000 inimese. Hiina võimud on teatanud, et ei pea rahvaalgatuse korras organiseeritud referendumi tulemusi õiguslikult kehtivateks ega endale siduvaks.
* Süüria lääneosas Hama provintsis toimunud autopommiplahvatuses hukkus 34 ja sai vigastada vähemalt 50 inimest.
* Ukraina kriis:
** Ukraina president Petro Porošenko pidas oma kolmanda telefonivestluse Venemaa presidendi Vladimir Putiniga. Pärast vestlust avaldas Ukraina meedia uudised president Porošenko 15-punktilisest rahuplaanist. Plaan sisaldab väidetavalt kava luua Ukraina-Venemaa piirile 10 km laiune puhvertsoon ning koridor separatistide ja Venemaa võitlejate lahkumiseks.
** Euroopa Julgeoleku- ja Koostööorganisatsiooni teatel õnnestus neil taastada ühendus kahe viimase vaatlejate grupiga, kellega kaotati ühendus mai lõpul. Organisatsiooni pressiesindaja poolt Viinis tehtud avalduse kohaselt on vaatlejad terved.
* Eestis, Lätis ja Leedus lõppes kolmes riigis üheaegselt korraldatud sõjaväeõppus Saber Strike, millel osalesid ka Ameerika Ühendriikide väeüksused.
* Tartu Ülikooli Senat kinnitas teistkordsel hääletamisel ülikooli uue põhikirja, mille kohaselt jääb 2016. aastast ülikooli struktuuri vaid neli teaduskonda. Ülikooli nõukogu oli põhikirja kavandi täiendavaks ülevaatamiseks senatisse tagasi saatnud, kuid senat otsustas selle kinnitada sellesse täiendavaid muudatusi tegemata. 
* Kaitseväe Ühendatud Õppeasutuste Kõrgema Sõjakooli juhina alustas tööd major Tarmo Luhaäär.

## [[21. juuni]]

* Brasiilia valitsev Tööliste Partei kinnitas erakonna presidendikandidaadiks ametis oleva presidendi Dilma Rousseffi.
* Egiptuse kohus kinnitas 183 Muslimi Vennaskonna liikme surmaotsuse. Teiste seas on surmamõistetute hulgas ka vennaskonna kõrgeim vaimne juht Muḩammad Badī.
* Itaalia erakonnad saavutasid kokkuleppe parlamendireformi osas, mis peaks kärpima parlamendi ülemkoja Senati volitusi. Parlamendi reformimine on üks osa peaminister Matteo Renzi laiemast konstitutsioonilise reformi kavast.
* Mauritaanias toimusid presidendivalimised. Valimised võitis ametis olev president Mohamed Ould Abdel Aziz, kes sai ligi 82 protsenti häältest. Enamik opositsiooniparteisid boikoteeris valimisi.
* Paavst Franciscus teatas, et maffia liikmed tegelevad "kurja kummardamisega" ja on seetõttu katoliku kiriku osadusest eemaldatud.
* Eestit külastas Euroopa Komisjoni president José Manuel Durão Barroso, kes kohtus siin kõigi Baltimaade peaministritega. Samuti külastas Euroopa Komisjoni president Laulasmaal helilooja Arvo Pärti.
* Võrumaal Vastseliinas algas kahekümnes Maarahva Laat, mille avas põllumajandusminister Ivari Padar.
* Hiiumaa rannikust veidi lääne poolt merepõhjast leiti allveelaev. Tõenäoliselt on tegu ainulaadse Venemaa Esimese maailmasõja aegse allveelaevaga Akula, mis ehitati 20. sajandi alguses Kroonlinnas Balti laevatehases.

## [[22. juuni]]

* Ameerika Ühendriikide riigisekretär John Kerry alustas ametlikku visiiti Egiptuses, et pidada läbirääkimisi Egiptuse uue presidendi ‘Abd al-Fattāḩ Khalīl as-Sīsīga.
* Iraagis Al-Anbāri kubernerkonnas võtsid sunniitlikud äärmuslased oma kontrolli alla veel kolm linna.
* Ukraina idaosas Ilovaiski lähedal aset leidnud plahvatuse tagajärjel sõitis rööbastelt välja 14 Venemaa kaubarongi vagunit. Inimesed viga ei saanud.
* Tartus Kauburi Kaubamaja keldrikorrusel avati tulirelvamuuseum, kus on esil tulirelvad 19. sajandi algusest kuni tänapäevani.

## [[23. juuni]]

* Ameerika Ühendriikide riigisekretär John Kerry alustas visiiti Iraaki. Ta kohtus Bagdadis Iraagi peaministri Nūrī al-Mālikī ja mitme opositsiooni esindajaga. Juttu oli laiapõhjalise valitsuse moodustamisest ja USA toest võitluses mässuliste vastu.
* Ameerika Ühendriikides Alaska osariigis Aleuutide saarestikus leidis aset maavärin, mille suurusjärk Richteri skaalal oli 7,9.
* Euroopa Liidu välisministrite kohtumisel Luksemburgis otsustati keelata Krimmist ja Sevastopolist pärit kaupade import Euroopa Liidu riikidesse. Sanktsioonid kehtestati ka Tai vastu – jäetakse ära planeeritud ametlikud visiidid ja vabakaubanduslepingut puudutav kõneluste voor. 
* Guinea-Bissaus astus ametisse president José Mário Vaz. 
* Soome Eduskund nimetas häältega 98:76 peaministriks Rahvusliku Koonderakonna esimehe Alexander Stubbi.
* Keemiarelvade Keelustamise Organisatsiooni peasekretär Ahmet Üzümcü teatas, et Süüriast toodi välja viimane last keemiarelvi.
* Ukraina kriis:
** Donetskis kohtunud presidendi ja separatistide esindajad leppisid kokku 27. juunini kestvas relvarahus, mida hiljem pikendati 30. juunini.
* Venemaa paleontoloogid teatasid kahe erakordselt hästi säilinud dinosauruse luustiku leidmisest Kemerovo oblastist Šestakovo küla lähedalt. Oletatavalt on tegu 100–120 miljonit aastat tagasi elanud *[[Psittacosaurus sibiricus]]*e säilmetega. 
* Eestis Valgas peeti võidupüha paraadi.

## [[24. juuni]]

* Euroopa Komisjoni laienemisvolinik Štefan Füle teatas, et Albaaniale anti Euroopa Liidu liikmekandidaadi staatus.
* Lõuna-Korea peaministrikandidaat Moon Chang-keuk loobus peaministriks kandideerimisest.
* Soomes astus ametisse Alexander Stubbi valitsus.
* Ukraina kriis:
** Venemaa president Vladimir Putin palus parlamendi ülemkojal tühistada varem antud volitused sõjalise jõu kasutamiseks Ukrainas.
* Eesti välisminister Urmas Paet alustas visiiti Brüsselis, et osaleda kahepäevasel NATO liikmesriikide välisministrite kohtumisel.

## [[25. juuni]]

* Euroopa Parlamendi Sotsiaaldemokraatide ja Demokraatide Liidu fraktsioon valis Marju Lauristini üheks üheksast aseesimehest.
* Hispaania kohus esitas kuningas Felipe VI õele printsess Cristinale ja tema abikaasale Iñaki Urdangarinile ametliku süüdistuse maksupettuses, rahapesus ja avalike varade omastamises.
* Brüsselis NATO välisministrite kohtumisel otsustati anda tingimuslik liitumiskutse Montenegrole ja sisuline NATO-ga liitumise meetmetepakett Gruusiale.
* Ukraina kriis
** Ukraina presidendi Petro Porošenko, Saksamaa liidukantsleri Angela Merkeli, Prantsusmaa presidendi François Hollande'i ja Venemaa presidendi Vladimir Putini vahel toimus neljapoolne telefonivestlus, milles arutati Ida-Ukraina rahuplaani elluviimise võimalusi. Kõik vestluses osalejad nõustusid sellega, et Ida-Ukrainas vangistatud OSCE vaatlejad tuleb viivitamatult vabastada.
* Liibüas toimusid parlamendivalimised.
* Eesti kodanikele hakkas kehtima viisavabadus reisimisel Mongooliasse. Viisata võib turismi või ettevõtluse eesmärgil viibida Mongoolias järjest kuni 30 päeva. Esialgu on viisavabadus ühepoolne ja kehtib kuni 2015. aasta lõpuni.
* Nigeeria pealinnas Abujas tipptunnil kaubanduskeskuses aset leidnud pommiplahvatuses hukkus vähemalt 21 inimest ja vähemalt 17 sai vigastada.
* Poola Donald Tuski juhitav valitsus võitis poliitikute kõnede lindistamisega seotud skandaalist ajendatud usaldushääletuse parlamendis häältega 237:203.
* Eestis Tamsalu vallas Naistevälja külas avati mälestusmärk kaitseväe allveelaeva Kalev viimasele komandörile Verner Puurannale.

## [[26. juuni]]

* Ukraina kriis
** Saksamaa alustas seoses Ukraina kriisiga sisserände leevendamist Ukraina juutidele.

## [[27. juuni]]

* Ameerika Ühendriikide ajakirjas Journal of Mammalogy ilmunud artiklis teatati uue imetajaliigi leidmisest Namiibia kõrbest. Londiklaste sugukonda arvatud imetaja sai nimeks *[[Macroscelides micus]]*.
* Belgias Brüsselis koos olnud Euroopa Liidu liikmesriikide valitsusjuhid nimetasid häältega 26:2 Euroopa Komisjoni presidendi kandidaadiks Luksemburgi endise peaministri Jean-Claude Junckeri. Kandidaadi vastu hääletasid Ühendkuningriigi peaminister David Cameron ja Ungari peaminister Viktor Orbán.
* Brüsselis Euroopa Ülemkogul sõlmiti Euroopa Liidu assotsiatsiooni- ja vabakaubandusleping Gruusia, Moldova ja Ukrainaga.
* Ukraina kriis:
** Päeva esimestel tundidel vabastasid venemeelsed separatistid kaheksast eelmisel kuul Ida-Ukrainas vangistatud Euroopa Julgeoleku- ja Koostööorganisatsiooni vaatlejast neli, nende seas Eesti esindaja Tõnis Assoni ning vaatlejad Šveitsist, Taanist ja Türgist.
* Ukrainale võla tõttu maagaasi tarnimise katkestanud Venemaa gaasikompanii Gazprom teatas, et kui Euroopa riigid müüvad Vene gaasi Ukrainale, hakatakse oma tarneid neisse riikidesse piirama.
* Tartu Ülikooli nõukogu toetas plaanitavat ülikooli juhtimisreformi, kuid otsustas panna senatis vastu võetud uuele põhikirjale viivitava veto, et anda pooltele aega täiendavateks aruteludeks.

## [[28. juuni]]

* Ameerika Ühendriikide kosmoseagentuur NASA saatis Hawaii Kauai saarelt katselennule kosmoseaparaadi Low-Density Supersonic Decelerator, mille ülesanne on katsetada mitmesuguseid viise võimalikuks maandumiseks Marsil.
* Bosnias ja Hertsegoviinas tähistati saja aasta möödumist Austria kroonprintsi Franz Ferdinandi atentaadist Sarajevos. Sarajevos avati pidulikult Gavrilo Principi monument.
* Eestis Järva-Jaani vallas admiral Johan Pitka sünnikoha lähedal Seliküla-Jalgsema külamajas avati Johan Pitka tubamuuseum.
* Rapla lennuväljal peeti Eesti hobilendurite lennupäeva.
* Ukraina kriis
** Venemeelsed separatistid vabastasid veel neli mässajate käes vangis olnud Euroopa Julgeoleku- ja Koostööorganisatsiooni vaatlejat.
** ÜRO hinnangul on alates aprilli keskpaigast Ida-Ukraina kokkupõrgetes hukkunud enam kui 420 inimest.

## [[29. juuni]]

* Bulgaaria president Rosen Plevneliev teatas, et kavatseb augusti alguses parlamendi laiali saata ja määrata ametisse ajutise valitsuse. 
* Islamiusuliste jaoks algas paastukuu ramadaan.
* Iraagis suuri alasid enda kätte haaranud sunniidi äärmuslaste organisatsioon ISIS kuulutas välja islamikalifaadi, mille kaliif on Abū Bakr al-Baghdādī.
* Nigeeria kirdeosas Chiboki lähedal arvatavalt islamirühmituse Boko Harami rünnakutes kirikutesse hukkus kümneid inimesi.
* Türgi president Abdullah Gül teatas, et ei kavatse augustis peetavatel presidendivalimistel kandideerida.
* Ukraina kriis:
** Ukraina presidendi Petro Porošenko, Saksamaa liidukantsleri Angela Merkeli, Prantsusmaa presidendi François Hollande'i ja Venemaa presidendi Vladimir Putini vahel toimus järjekordne neljapoolne telefonivestlus, milles arutati Ida-Ukraina rahuplaani elluviimise võimalusi.
* Eesti Ornitoloogiaühing valis 2015. aasta linnuks viu.

## [[30. juuni]]

* Eestisse saabus kahepäevasele töövisiidile Austria president Heinz Fischer abikaasaga.
* Eestit külastas Soome uus peaminister Alexander Stubb. Ta kohtus president Toomas Hendrik Ilvese, peaminister Taavi Rõivase ja välisminister Urmas Paetiga. 
* Ukraina kriis:
** Donetskist põhjas asuva Avdijivka juures tulistati surnuks Venemaa riikliku telekanali Pervõi Kanal operaator.
** Ukraina ja Venemaa leppisid kaks tundi kestnud neljapoolsel telefonikonverentsil kokku teha tööd rahu pikendamise ja tõhusa piirikontrolli kehtestamise nimel. Vladimir Putin andis loa OSCE vaatlejate tegutsemiseks Venemaa-Ukraina piiril, kuid avaldas ka soovi arutleda relvarahu pikendamise üle.
** Hilistel õhtutundidel teatas Ukraina ühepoolselt kehtestatud relvarahu lõpetamisest.
* Eesti sai ÜRO humanitaarasjade koordineerimisameti doonorite toetusgrupi liikmeks.
* Eestis viibis visiidil Poola justiitsminister Marek Biernacki, kes külastas koos justiitsminister Andres Anveltiga Viru vanglat.
* Riigikogu erakorralisel istungjärgul võeti vastu valitsuse usaldushääletusega seotud seadus, millega lükati vanemapensioni jõustumine edasi 1. jaanuarile 2018.
* Riigikohtu kriminaalkolleegium tunnistas maadevahetuse kriminaalasjas süüdistatavad Villu Reiljani, Kalev Kanguri, Ester Tuiksoo, Tullio Libliku, Tarmo Pedjasaare ja Toomas Annuse altkäemaksu võtmise ja andmise asemel süüdi pistise võtmises ja andmises ning jättis ringkonnakohtu mõistetud karistused muutmata.